**să ne sprijinim frunţile de aer**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

să ne ascundem de mărire

în aripa unui fluture de amurg

neadormit de uitări

de foamea prea foame

în stropul de ninsoare

din tic-tac-ul ceasului

de la intersecţia zilei cu noaptea de sfântul Dumitru

când copii priveam focurile de ciulini

în care pocneau castanele

şi nu mai simţeam altă foame

decât albastrul sângeriu departe

să scriem astfel poezia fără rame

cum în verile când nu ne miram

dacă râul nu mai are maluri

şi curge din inimă în inimă

înfăşurându-se ca o eşarfă

pusă la uscat între două degete de pruni

de ploile îngheţate să ne ascundem

când bat năuce în suflete

cum în prima ninsoare liniştită de care am ştiut

să ducem la gură lumina zilei acesteia

cu sfințenie, ca un prunc

să ne sprijinim frunţile de aer

grele de infinituri, ne unduiesc puţin

dar numai pentru poezia pe care-o scriem astfel

printre tei zborul fluturilor de lumină

scrie basm

–

Copyright Mariana Fulger